b"\n_START_ARTICLE_\nJos\xc3\xa9 Antonio Camacho Alfaro\n_START_SECTION_\nBiografia\n_START_PARAGRAPH_\nNascut a Cieza el 8 de juny de 1955, la seva traject\xc3\xb2ria com a futbolista va comen\xc3\xa7ar a l'equip juvenil de l'Albacete Balompi\xc3\xa9, despr\xc3\xa9s d'haver estat rebutjat a les categories inferiors del Real M\xc3\xbarcia CF. A l'equip d'Albacete comen\xc3\xa7\xc3\xa0 a jugar a setze anys, situat com a extrem esquerre i fou convocat per a la selecci\xc3\xb3 espanyola juvenil per l'aleshores entrenador H\xc3\xa9ctor Rial. Les seves grans actuacions al dos equips juvenils, li van permetre de debutar amb el primer equip de l'Albacete Balompi\xc3\xa9, i el posterior fitxatge pel Reial Madrid._NEWLINE_Camacho va comen\xc3\xa7ar a jugar al Reial Madrid a divuit anys, jugant de lateral esquerre entre els anys 1973 i 1989 i disputant m\xc3\xa9s de 400 partits a Primera divisi\xc3\xb3, malgrat que una greu lesi\xc3\xb3 al genoll el va apartar gaireb\xc3\xa9 dos anys dels terrenys de joc. Tamb\xc3\xa9 va jugar 81 partits amb la selecci\xc3\xb3 espanyola, amb la qual va debutar el 5 de febrer de 1975 davant Esc\xc3\xb2cia. Va disputar dues Copes del M\xc3\xb3n, el 1982 i el 1986. Camacho tamb\xc3\xa9 jug\xc3\xa0 a les Eurocopes de 1984 i 1988._NEWLINE_Despr\xc3\xa9s de la seva retirada com a jugador el 1989, Camacho va formar part de l'equip t\xc3\xa8cnic del Reial Madrid, entrenant posteriorment el Rayo Vallecano, el RCD Espanyol i el Sevilla FC. Entren\xc3\xa0 tamb\xc3\xa9 el Reial Madrid durant vint-i-dos dies el 1998 per\xc3\xb2 a causa de les males relacions amb la junta directiva, va abandonar el club._NEWLINE_Camacho va substituir Javier Clemente com a seleccionador de l'equip espanyol al setembre del 1998, despr\xc3\xa9s de la derrota d'Espanya contra Xipre a la classificaci\xc3\xb3 per a l'Eurocopa del 2000._NEWLINE_Durant la seva etapa com a seleccionador va obtenir bons resultats, dotant la selecci\xc3\xb3 espanyola d'un joc vist\xc3\xb3s i arribant als quarts de final de la Copa del M\xc3\xb3n de 2002 on van ser eliminats per la selecci\xc3\xb3 amfitriona: Corea del Sud en un partit marcat per la pol\xc3\xa8mica arbitral. En acabat el torneig va renunciar a continuar al capdavant de la selecci\xc3\xb3, entrenant durant dues etapes el SL Benfica i uns mesos el Reial Madrid._NEWLINE_Va fitxar pel SL Benfica el 29 de novembre de 2002, en substituci\xc3\xb3 de Jesualdo Ferreira, que va ser acomiadat per culpa dels mals resultats aconseguits per l'equip al comen\xc3\xa7 de la temporada. A la segona temporada al club de Lisboa, Camacho emport\xc3\xa0 la Copa de Portugal i fou subcampi\xc3\xb3 de lliga._NEWLINE_La seg\xc3\xbcent temporada Jos\xc3\xa9 Antonio Camacho va tornar a entrenar el Reial Madrid, sign\xc3\xa0 un contracte de dos anys, per a substituir Carlos Queiroz. Els mals resultats d'inicis de temporada i diversos desacords amb la junta directiva van fer que l'entrenador dimit\xc3\xads, essent reempla\xc3\xa7at pel seu ajudant, Mariano Garc\xc3\xada Rem\xc3\xb3n._NEWLINE_A la temporada 2007-08 va tornar al Benfica, on va exercir alhora de director t\xc3\xa8cnic i d'entrenador. A mitja temporada, despr\xc3\xa9s d'una ratxa de mals resultats, va anunciar que deixaria l'entitat portuguesa._NEWLINE_El 13 d'octubre de 2008, despr\xc3\xa9s de la destituci\xc3\xb3 de Jos\xc3\xa9 \xc3\x81ngel Ziganda, va ser designat entrenador del CA Osasuna amb l'objectiu d'aconseguir la perman\xc3\xa8ncia a Primera Divisi\xc3\xb3. Aquesta feta l'aconsegu\xc3\xad al darrer partit de la temporada, despr\xc3\xa9s de batre el FC Barcelona i el Real Madrid CF, que no s'hi jugaven res._NEWLINE_El 2016 es fa c\xc3\xa0rrec de la selecci\xc3\xb3 de futbol del Gabon. Signa un contracte de dos anys i t\xc3\xa9 com a ajudant Deco exjugador del Bar\xc3\xa7a, amb l'objectiu de fer un bon paper a la Copa d'\xc3\x80frica de Nacions de 2016, l'amfitri\xc3\xb3 de la qual \xc3\xa9s el Gabon, com tamb\xc3\xa9 de qualificar per primer cop l'equip nacional del pa\xc3\xads per la Copa del m\xc3\xb3n de futbol, que tindr\xc3\xa0 lloc el 2018 a R\xc3\xbassia."